Creix un 81% l'assistència a les piscines d'estiu de Xirivella amb les noves tarifes flexibles
17 de setembre de 2024

Xirivella ha tancat la temporada estival amb un augment del 81,62% en l'assistència a les piscines d'estiu respecte a l'any anterior. Del 17 de juny al 8 de setembre, les dos piscines de la localitat han registrat un total de 61.212 accessos, mentre que en 2023 la xifra va ser de 33.703. Este increment es deu, en gran manera, a la posada en marxa este any de noves tarifes més flexibles amb preus reduïts per a l'accés a partir de les 15 hores, així com un nou abonament de 10 sessions.

La piscina del poliesportiu Ramón Sáez ha passat dels 23.357 accessos de l'any 2023 als 39.653 de l'actual. En el cas del Barri de la Llum, l'assistència quasi s'ha duplicat, passant de 10.346 a 21.559 accessos.

També ha augmentat significativament el nombre de persones que s'han apuntat als cursos de natació que es duen a terme en període estival, passant de 200 a 360 persones inscrites. Este increment és conseqüència dels canvis introduïts este estiu, en el qual s'han duplicat les places disponibles. Al poliesportiu Ramón Sáez s'ha passat de les 121 persones inscrites en 2023 a les 218 d'enguany, mentre que al Barri de la Llum s'ha incrementat de les 79 del període anterior a les 142 de 2024.